На основу Одлуке о усвајању Локалног антикорупцијског плана за општину Бач („Службени лист општине Бач“ број 19/2018), тачке 17.1.2. Локалног антикорупцијског плана за општину Бач („Службени лист општине Бач“ број 19/2018) и члана 2. став 1. алинеја 1. Решења Општинског већа општине Бач о образовању Комисије за избор чланова радног тела за праћење примене Локалног антикорупцијског плана за општину Бач број 020-3-44/2019-II од 21.02.2019. године („Службени лист општине Бач“ број 5/2019), Комисија за избор чланова радног тела за праћење примене Локалног антикорупцијског плана за општину Бач, на седници од 28.03.2019. године, донела је

**П О С Л О В Н И К**

**О РАДУ КОМИСИЈЕ ЗА ИЗБОР ЧЛАНОВА РАДНОГ ТЕЛА**

**ЗА ПРАЋЕЊЕ ПРИМЕНЕ**

**ЛОКАЛНОГ АНТИКОРУПЦИЈСКОГ ПЛАНА ЗА ОПШТИНУ БАЧ**

**Члан 1.**

Комисија за избор чланова радног тела за праћење примене Локалног антикорупцијског плана за општину Бач (у даљем тексту: Комисија) је независно и непристрасно тело образовано са циљем да донесе правилник у којем ће дефинисати услове, критеријуме и мерила за избор чланова радог тела за праћење примене Локалног антикорупцијског плана за општину Бач (у даљем тексту: ЛАП) и спровести поступак избора чланова овог радног тела.

**Члан 2.**

Након доношења Правилника из члана 1. овог Пословника Комисија ће расписати и спровести јавни конкурс за избор чланова радног тела за праћење примене ЛАП-а.

Комисија ће разматрати пристигле пријаве, вршити оцену формалне испуњености услова, спроводиће процедуру усменог или писменог тестирања кандидата у циљу формирања ранг листе на основу усвојених критеријума, јавно ће објавити листу пристиглих пријава и записника о свом раду и доставиће Скупштини општине Бач образложену ранг листу кандидата за избор чланова радног тела за праћење примене ЛАП-а.

**Члан 3.**

Комисија има председника и четири члана.

Председник Комисије представља и заступа Комисију, сазива и председава седницама Комисије, потписује акта Комисије и стара се о примени овог Пословника.

**Члан 4.**

Административно – техничке послове за потребе Комисије обавља Одељење за општу управу, друштвене делатности и заједничке послове Општинске управе Бач.

**Члан 5.**

Комисија се састаје по потреби.

О месту и времену одржавања седница чланови Комисије се обавештавају позивом путем електронске поште најкасније 2 дана пре одржавања седнице. Позив за седницу садржи место и време одржавања седнице. Изузетно, седница се може сазвати и телефонским путем.

**Члан 6.**

За пуноважно одлучивање Комисије потребно је присуство већине чланова. Комисија доноси одлуке већином гласова од укупног броја чланова.

**Члан 7.**

На седници Комисије се води записник, у који се уносе: имена присутних, име председавајућег, ако седницом не председава председник Комисије, имена лица која по позиву учествују у раду Комисије, дневни ред седнице, питања која су разматрана и предлози изнети на седници, као и одлуке Комисије.

**Члан 8.**

Пре усвајања дневног реда приступа се усвајању записника са претходне седнице. Уколико овај записник није припремљен, он ће се усвајати на следећој седници Комисије.

**Члан 9.**

Дневни ред седнице утврђује Комисија, на предлог председника Комисије. Сваки члан Комисије може предложити измену и допуну дневног реда.

Након изјашњавања о предлозима за измену и допуну дневног реда Комисија се изјашњава о дневном реду у целини.

Након усвајања дневног реда прелази се на рад по тачкама усвојеног дневног реда. Пре расправе по тачкама Комисију извештава председник или лице које он одреди.

**Члан 10.**

Рад Комисије је јаван. Јавност рада се обезбеђује оглашавањем записника и одлука Комисије на званичној интернет страници општине Бач.

**Члан 11.**

Сва питања која нису уређена овим Пословником уредиће се закључком Комисије, у складу са одредбама ЛАП-а.

**Члан 12.**

Овај Пословник ступа на снагу даном доношења и објавиће се на интернет страници општине Бач.

**Председник Комисије**

**Авдо Делић, с.р.**

**Комисија за избор чланова**

**радног тела за праћење**

**примене ЛАП-а за општину Бач**

Број: 020-3-44/2019-II-3

Дана: 28.03.2019.